31999R2317
L 280/66
JURNALUL OFÍCIAL AL UNIUNII EUROPENE
REGULAMENTUL (CE) NR. 2317/1999 AL COMISIEI
din 29 octombrie 1999
de modificare a unui punct din caietul de sarcini pentru denumirea „Idiazábal”, inclusă în anexa la Regulamentul (CE) nr. 1107/96 privind înregistrarea indicațiilor geografice și a denumirilor de origine, în conformitate cu procedura stabilită la articolul 17 din Regulamentul (CEE) nr. 2081/92 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (1), modificat ultima dată de Regulamentul (CE) nr. 1068/97 al Comisiei (2), în special articolul 9,
întrucât:
(1)
În conformitate cu articolul 9 din Regulamentul (CEE) nr. 2081/92, guvernul spaniol a solicitat modificarea unui punct din caietul de sarcini pentru denumirea „Idiazábal”, înregistrată ca denumire de origine protejată prin Regulamentul (CE) nr. 1107/96 al Comisiei (3), modificat ultima dată de Regulamentul (CE) nr. 1070/1999 (4). Modificarea stabilește valoarea pH-ului, la brânza cu această denumire, între 4,9 și 5,5 în locul celei actuale, cuprinse între 5,1 și 5,8.
(2)
Această solicitare a fost luată în considerare, iar modificarea a fost considerată minoră. Această concluzie se bazează pe rezultatele a numeroase teste de pH efectuate la brânză. Testele au arătat că limitele de valoare stabilite la momentul înregistrării denumirii nu corespund în mod exact cu cele reale. Ca urmare, limitele trebuie modificate pentru a fi în concordanță cu situația reală. S-a demonstrat că această modificare nu are nici un efect asupra legăturii dintre produsul în discuție și zona delimitată sau asupra condițiilor referitoare în special la procesul de maturare. În plus, modificările nu afectează drepturile altor producători.
(3)
În conformitate cu procedura stabilită la articolul 9 din Regulamentul (CEE) nr. 2081/92, Comisia a decis la 9 septembrie 1999 că, din moment ce este vorba de o modificare minoră, nu e nevoie să se aplice procedura stabilită la articolul 6 din regulament.
(4)
De asemenea, Comisia a considerat că modificarea este în conformitate cu Regulamentul (CEE) nr. 2081/92. În consecință, modificarea valorii pH-ului brânzei cu denumirea „Idiazábal” trebuie să fie înregistrată și publicată,
ADOPTĂ PREZENTUL REGULAMENT:
Articolul 1
Modificarea limitelor valorii pH-ului la brânza cu denumirea de origine protejată „Idiazábal” de la 5,1 și 5,8 la 4,9 și 5,5, este înregistrată și publicată prin prezentul regulament, în conformitate cu articolul 6 alineatul 4 din Regulamentul (CEE) nr. 2081/92.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 octombrie 1999.